ועדת העבודה, הרווחה והבריאות, כנסת 18, פרוטוקול מספר 637, 2012-02-06 13:20

חיים כץ: צהרים טובים.

חיים כץ: יום שני בשבוע, י"ג בשבט, ה-6 בפברואר 2012 ואני מתכבד לפתוח את ישיבת ועדת העבודה, הרווחה והבריאות.

חיים כץ: על סדר היום הצעת חוק עבודת נשים (תיקון מס' 49) (הארכת חופשת לידה בשל אשפוז ילוד), התשע"ב-2011, הצעתה של חברת הכנסת אורלי לוי, משה (מוץ) מטלון, דוד רותם, עפו אגבאריה, אריה אלדד, ציפי חוטובלי, איתן כבל, חמד עמאר, אופיר אקוניס, אילן גילאון, אורי מקלב, נסים זאב ונשארו עוד 82 חברים שלא הצטרפו כי במקרה הם לא היו בחדר עת הוצעה הצעת החוק.

חיים כץ: אנחנו מכינים את הצעת החוק לקריאה שנייה ושלישית.

חיים כץ: נקריא אותה עם ההסכמות שהתקבלו עם נציגי משרד האוצר.

שמרית גיטלין שקד: הצעת חוק נשים (תיקון מס' 49) (הארכת חופשת לידה בשל אשפוז יילוד), התשע"ב-2012 אני מקריאה את נוסח א'.

שמרית גיטלין שקד: 1.

שמרית גיטלין שקד: תיקון סעיף 6 בחוק עבודת נשים, התשי"ד-1954, בסעיף 6 – בסעיף קטן (ד) - ברישה, במקום "(ב) ו-(ג)" יבוא "(ב), (ב1) ו-(ג)".

שמרית גיטלין שקד: בפסקה (1), במקום "מארבעה שבועות" יבוא "מעשרה שבועות".

שמרית גיטלין שקד: המשמעות היא הארכה של התקופה המקסימאלית של הארכת תקופת הלידה לעשרה שבועות במקום ארבעה שבועות.

שמרית גיטלין שקד: (1א) סעיף קטן (ד1) – יימחק.

שמרית גיטלין שקד: בסעיף קטן (ד2) במקום "(ד1) יבוא "(ד) ובמקום "ארבעה שבועות" יבוא "עשרה שבועות".

שמרית גיטלין שקד: במקביל יש תיקון של חוק הביטוח הלאומי, כדי לקבוע את הזכאות לדמי לידה.

שמרית גיטלין שקד: תיקון חוק הביטוח הלאומי בחוק הביטוח הלאומי (נוסח משולב), התשנ"ה-1995 – בסעיף 51(א) – אחרי "תקופת ההארכה" יבוא "לפי הסעיף הקטן האמור" ואחרי "סעיף 50" יבוא "בעד התקופה כמפורט באותו סעיף קטן".

שמרית גיטלין שקד: בפסקת משנה (1), במקום "4 שבועות" יבוא "10 שבועות".

שמרית גיטלין שקד: בפסקת משנה (2), במקום "שבועיים" יבוא "שישה שבועות".

שמרית גיטלין שקד: כלומר, הזכאות למי שצברה תקופה חלקית לדמי לידה תהיה מקסימום של עוד שישה שבועות מעבר לשבעה שכבר יש.

שמרית גיטלין שקד: (2) סעיף 51(א2) – יימחק.

שמרית גיטלין שקד: (3) בסעיף 51(ד), במקום "עד (א2)" יבוא "ו-(א1)".

שמרית גיטלין שקד: 3.

שמרית גיטלין שקד: תחילה תחילתו של חוק זה ביום פרסומו (להלן – יום התחילה) והוא יחול לגבי לידה שאירעה ביום התחילה ואילך, ואולם תשלומים לפיו ישולמו בתוך שלושה חודשים מיום התחילה בעד התקופה שמיום התחילה ואילך.

חיים כץ: הטבלה מסוכמת?

חיים כץ: כן.

חיים כץ: יש למישהו הערות?

חיים כץ: אין.

חיים כץ: אנחנו מצביעים.

חיים כץ: בעד אישור הצעת החוק – פה אחד הצעת החוק אושרה תודה רבה.

חיים כץ: הצעת החוק אושרה על ידי הוועדה ברוב מוחלט של כל חברי הכנסת שנמצאים כאן.

חיים כץ: להצעת החוק אין עלות תקציבית ואפילו המדינה תומכת בה.

חיים כץ: מאחר שהצעת החוק אושרה בהכנה לקריאה שנייה ושלישית, אני מקווה שהיא תובא למליאה בימים הקרובים ואני מקווה שגם המליאה תאשר אותה כך שהיא תיכנס לספר החוקים של מדינת ישראל.

חיים כץ: ברצוני לציין את מציעת החוק.

חיים כץ: למציעת החוק שדואגת לילדים, לחלשים ולמסכנים, יישר כוח.

אורלי לוי אבקסיס: תודה רבה.

אורלי לוי אבקסיס: אני רוצה לומר תודה רבה ליושב ראש שתמיד עוזר גם כאשר יש קשיים בדרך ומצליח להביא את זה בצורה מיטבית, גם כאשר יש הסכמות וגם תוך התייעצות עם הגורמים השונים ומצליח לתקן דברים שאנחנו כמציעים היינו מוכנים לפעמים להתפשר עליהם כי יש הסכמות עם הגופים האחרים.

אורלי לוי אבקסיס: אנחנו באמת מודים לך כי חוקים שנכנסים לכאן, אני יודעת שהם יוצאים טוב והם באמת לטובת הציבור החלש ביותר.

אורלי לוי אבקסיס: אני גאה להיות חלק מהוועדה.

חיים כץ: את זה תגידי במליאה.

אורלי לוי אבקסיס: אני חייבת לומר גם כאן.

אורלי לוי אבקסיס: משרד האוצר בעניין הזה, אני חייבת לומר לך, גם בוועדת השרים לענייני חקיקה, הייתה איזושהי בעיה, היה יום הפג הבין לאומי, זה לא עלה לדיון והם אישרו לי את זה רטרואקטיבית בלי שזה עבר בוועדת שרים לענייני חקיקה.

אורלי לוי אבקסיס: אני רוצה לומר בעניין הזה תודה רבה לאוצר.

אורלי לוי אבקסיס: אני מודה לו על כך שהסכים להגיע להסכמות מורחבות יותר מכפי שאני הסכמתי בהתחלה.

אורלי לוי אבקסיס: אני מודה לכם על כך ואני חושבת שמודים לכם על כך הורים לילדים שמאושפזים שלא מנצלים את הזמן הזה לבילוי אלא מתעסקים נטו עם אותו ילד שמיד לאחר הלידה מאושפז.

אורלי לוי אבקסיס: תודה רבה לביטוח הלאומי בנושא הזה.

אורלי לוי אבקסיס: באמת תודה רבה ותודה רבה גם למשרד התעשייה כי אחד הרעיונות של דוד, נציג משרד התעשייה, היה לבטל את העניין של המדרג.

אורלי לוי אבקסיס: אני מודה לכל אלה שהגיעו להסכמות והכל ברוח טובה.

אורלי לוי אבקסיס: אנחנו מביאים בשורה אמיתית לאוכלוסייה שבעל כורחה נכנסה לקטגוריה הזאת.

אורלי לוי אבקסיס: נאחל החלמה לכולם.

אורלי לוי אבקסיס: הלוואי ולא נצטרך להשתמש בחוק הזה.

חיים כץ: תודה רבה.

חיים כץ: הישיבה נעולה.